बिच कबड्डी सुरु
नारायणी नदी किनारको बालुवामा शुक्रबारदेखि पुरुष राष्ट्रिय बिच (समुन्द्री किनार वा बालुवा) कबड्डी प्रतियोगिता सुरु भएको छ । अखिल नेपाल कबड्डी संघले आयोजना गरेको प्रतियोगिता दुई दिन चल्नेछ । कबड्डी नेपालको पुरानो खेल भए पनि बिच कबड्डीको राष्ट्रिय स्तरको खेल पहिलोपल्ट आयोजना संघका अध्यक्ष तुलसा थापाले बताइन् ।
(चितवन) — नारायणी नदी किनारको बालुवामा शुक्रबारदेखि पुरुष राष्ट्रिय बिच (समुन्द्री किनार वा बालुवा) कबड्डी प्रतियोगिता सुरु भएको छ । अखिल नेपाल कबड्डी संघले आयोजना गरेको प्रतियोगिता दुई दिन चल्नेछ । कबड्डी नेपालको पुरानो खेल भए पनि बिच कबड्डीको राष्ट्रिय स्तरको खेल पहिलोपल्ट आयोजना संघका अध्यक्ष तुलसा थापाले बताइन् ।प्रतियोगितामा कर्णालीबाहेक अरु ६ प्रदेश र दुई विभागीय नेपाल प्रहरी र सशस्त्र प्रहरी गरेर आठ टोलीले भाग लिएका छन् । खेलको उद्घाटन प्रदेश–३ का सामाजिक विकास मन्त्री युवराज दुलालले गरे । विजेताले एक लाख, उपविजेताले ५० हजार र सेमिफाइनल पराजित टोलीले २५–२५ हजार रुपैयाँ पाउने छन्् । कबड्डी खेलका चार विधामध्ये बिच कबड्डी नेपालका लागि नौलो जस्तै छ । बिच कबड्डीमा प्रत्येक टिममा चार खेलाडी रहने छन् ।कबड्डीका मुख्य प्रशिक्षक तारासिंह भाटका अनुसार बिच कबड्डी १५–१५ मिनेट गरेर खेलाइन्छ । ५ मिनेटको मध्यान्तर हुन्छ । राम्रो सम्भावना भएका कारण बिच कबड्डीले देशमा नयाँ खाले माहोल ल्याउने आस भाटको छ । कम खर्चिलो, तराई, पहाड, हिमाल जहाँ पनि खेल्न मिल्ने, खेल्ने ठाउँ थोरै भए पुग्ने भएका कारण कबड्डी नेपाल सुहाउँदो खेल भएको उनले बताए ।भारतमा प्रो कबड्डीको व्यावसायिक रुपमा अगाडि बढेको छ । प्रशिक्षक भाट भारतमा प्रो कबड्डी खेल्न यसपालि दुई नेपाली खेलाडी गएको बताउँछन् । त्यसैले कबड्डीको माहोल ल्याउन आफूहरू लागिपरेको उनले बताए । बिच कबड्डी नेपालमा आयोजना नभए पनि एसियाली र दक्षिण एसियाली स्तरको प्रतियोगिता खेल्न नेपाली खेलाडी गएका छन् । प्रशिक्षक भाटका अनुसार बिच कबड्डीका साथै एक टिमबाट सात जनाले खेल्ने सामान्य कबड्डी, पाँच जनाले खेल्ने इन्डोर कबड्डी र सर्कल कबड्डी गरी चार विधामा खेलिन्छ । सबै विधाको कबड्डी नेपालमा खेल्न सम्भव छ भन्ने सन्देश दिन पनि बिच कबड्डी आयोजना गरेको उनले बताए । 